ΚΑΝΟΝΙΣΜΟΣ (ΕΟΚ) αριθ. 2655/92 ΤΟΥ ΣΥΜΒΟΥΛΙΟΥ της 8ης Σεπτεμβρίου 1992 που περιορίζει τη χρήση του καθεστώτος διεθνούς μεταφοράς εμπορευμάτων με καρνέ TIR (σύμβαση TIR) για τις αποστολές που πραγματοποιούνται μεταξύ δύο σημείων ευρισκόμενων εντός της Ευρωπαϊκής Οικονομικής Κοινότητας και οι οποίες υποχρεούνται να διέλθουν από το έδαφος των Δημοκρατιών της Σερβίας και του Μαυροβουνίου

ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας, και ιδίως το άρθρο 113,

την πρόταση της Επιτροπής,

Εκτιμώντας:

ότι την 1η Ιουνίου 1992 οι αντιπρόσωποι των κυβερνήσεων των κρατών μελών που συνήλθαν στα πλαίσια του Συμβουλίου έλαβαν την απόφαση 92/285/ΕΚΑΧ (1) που απαγορεύει τις συναλλαγές μεταξύ της Ευρωπαϊκής Κοινότητας Άνθρακα και Χάλυβα και των Δημοκρατιών της Σερβίας και του Μαυροβουνίου-

ότι την 1η Ιουνίου 1992 το Συμβούλιο εξέδωσε τον κανονισμό (ΕΟΚ) αριθ. 1432/92 (2) που απαγορεύει τις συναλλαγές μεταξύ της Ευρωπαϊκής Οικονομικής Κοινότητας και των Δημοκρατιών της Σερβίας και του Μαυροβουνίου-

ότι είναι ύψιστης σημασίας να διασφαλιστεί η αποτελεσματική εφαρμογή του εμπάργκο που πλήττει τις Δημοκρατίες της Σερβίας και του Μαυροβουνίου-

ότι εάν η διαμετακόμιση μέσω των Δημοκρατιών αυτών γίνεται υπό το καθεστώς της διεθνούς μεταφοράς με καρνέ TIR (σύμβαση TIR), υπάρχει σοβαρός κίνδυνος εκτροπής των εμπορευμάτων προς προορισμό που αντίκειται στις απαγορεύσεις του εμπάργκο, εκτός εάν γίνεται ταυτόχρονα χρήση των καθεστώτων κοινοτικής διαμετακόμισης που προβλέπονται από τον κανονισμό (ΕΟΚ) αριθ. 222/77 (3) ή κοινής διαμετακόμισης που προβλέπεται από τη σύμβαση ΕΟΚ-ΕΖΕΣ της 20ής Μαΐου 1987 (4)-

ότι είναι επομένως αναγκαίο, για να αποφευχθούν εκτροπές του εμπάργκο το οποίο πλήττει τις Δημοκρατίες της Σερβίας και του Μαυροβουνίου, να περιοριστεί η χρήση του καθεστώτος TIR για τις ενδοκοινοτικές αποστολές που διέρχονται από το έδαφος αυτών των Δημοκρατιών μόνο στις περιπτώσεις που γίνεται χρήση του καθεστώτος της κοινοτικής διαμετακόμισης ή της κοινής διαμετακόμισης-

ότι αυτός ο περιορισμός δεν αντιβαίνει προς τη σύμβαση TIR, της οποίας το άρθρο 47 προβλέπει ότι η σύμβαση δεν αποτελεί εμπόδιο στην εφαρμογή περιορισμών με βάση κυρίως κριτήρια δημόσιας ασφάλειας,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Κατά παρέκκλιση από το άρθρο 7 του κανονισμού (ΕΟΚ) αριθ. 222/77, το καθεστώς της διεθνούς μεταφοράς εμπορευμάτων που εκτελείται με καρνέ TIR (σύμβαση TIR) δεν μπορεί να χρησιμοποιηθεί για τις αποστολές που γίνονται μεταξύ δύο σημείων ευρισκόμενων εντός της Ευρωπαϊκής Οικονομικής Κοινότητας και οι οποίες υποχρεούνται να διέλθουν από το έδαφος των Δημοκρατιών της Σερβίας και του Μαυροβουνίου, παρά μόνο εφόσον γίνονται με το καθεστώς κοινοτικής διαμετακόμισης το οποίο προβλέπεται από τον κανονισμό (ΕΟΚ) αριθ. 222/77 ή κοινής διαμετακόμισης το οποίο προβλέπεται από τη σύμβαση ΕΟΚ-ΕΖΕΣ της 20ής Μαΐου 1987.

Άρθρο 2

Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα των Ευρωπαϊκών Κοινοτήτων. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 8 Σεπτεμβρίου 1992. Για το Συμβούλιο

Ο Πρόεδρος

N. LAMONT

(1) ΕΕ αριθ. L 151 της 3. 6. 1992, σ. 20. (2) ΕΕ αριθ. L 151 της 3. 6. 1992, σ. 4. (3) ΕΕ αριθ. L 38 της 9. 2. 1977, σ. 1. (4) ΕΕ αριθ. L 226 της 13. 8. 1987, σ. 2.